**Beszámoló az SOS Gyermekfalu Kőszeg és az Ifjúsági Ház Sé**

**2015. évi tevékenységéről**

**A beszámoló Szombathely Megyei Jogú Város Önkormányzata és az SOS Gyermekfalu Magyarországi Alapítványa 2010-júliusától érvényes, valamint 2011-ben és 2013-ban módosított együttműködési megállapodása 10. pontja alapján készült.**

**A 2015 évről szóló beszámoló az SOS Gyermekfalu éves programjairól, a munkatársi állományról, a gazdasági tevékenységről, a gyermekfaluban folyó pedagógiai munkáról, kiemelten a gyermekek fejlesztéséről. A mellékletben részletesen tájékoztatva a testületet a kapott pénz felhasználásáról, valamint az éves létszám alakulásáról. Tájékoztatjuk Önöket a séi ifjúsági házunk fiataljai számára biztosított önkormányzati lakások felhasználásáról**.

Az SOS Gyermekfalu Program Kőszeg a nemzetközi SOS Gyermekfalu szervezet (SOS Children’s Villages) részeként gondoskodik a vérszerinti családjukból kikerült gyermekek, fiatalok gondozásáról, neveléséről. A gyermekeket a gyermekfaluban levő családi házakban és a saját háztartásukban nevelik az erre a feladatra hosszútávon vállalkozó SOS nevelőszülők, akik befogadó szülőként végzik tevékenységüket. A Gyermekfalu Programhoz tartozik egy lakásotthon (séi Ifjúsági Ház), valamint annak külső férőhelyei.

**Működésünket meghatározza:**

***Vonatkozó jogszabályok:***

* 1997. évi XXXI. törvény a gyermekek védelméről és a gyámügyi igazgatásról (Gyvt.)
* 15/1998. (IV. 30.) NM rendelet a személyes gondoskodást nyújtó gyermekjóléti, gyermekvédelmi intézmények, valamint személyek szakmai feladatairól és működésük feltételeiről (NM rend.)
* 513/2013. (XII. 29.) Kormányrendelet a nevelőszülői foglalkoztatási jogviszony és a helyettes szülői jogviszony egyes kérdéseiről
* 235/1997. (XII. 17.) Kormányrendelet a gyámhatóságok, a területi gyermekvédelmi szakszolgálatok, a gyermekjóléti szolgálatok és a személyes gondoskodást nyújtó szervek és személyek által kezelt személyes adatokról
* VAC/SZGY/32-7/2014-es számú az SOS Gyermekfalu Kőszeg Nevelőszülői Hálózatának határozatlan időre szóló működési engedélye.
* VAC/SZGY/126-4/2014-es számú az SOS Ifjúsági Ház Sé határozatlan időre szóló működési engedélye.
* A Szociális és Gyermekvédelmi Főigazgatóság és az SOS Gyermekfalu Magyarországi Alapítványa között 2013. december 9-én létrejött ellátási szerződés otthont nyújtó ellátás és utógondozói ellátási feladatokra
* Szombathely Megyei Jogú Város Önkormányzatával kötött együttműködési megállapodás nagykorú fiatalok elhelyezésére. Az Önkormányzat vállalta, hogy feladataink ellátáshoz összesen 10 db önkormányzati bérlakást biztosít. A lakások bérlőit a város Szociális és Családügyi Bizottsága jelöli ki Alapítványunk ajánlása alapján.
* SOS Gyermekfalu Program Kőszeg Szakmai Programja;
* SOS Gyermekfalu Program Kőszeg Szervezeti és Működési Szabályzata;
* SOS Gyermekfalu Program Kőszeg 2015. éves terve;
* SOS Gyermekfalvak Magyarország „Fenntartható Út” stratégiája;
* Etikai Kódex;
* SOS Kinderdorf International Statutum Preambulumában meghatározott Irányelvek;
* SOS Sztenderdek;

**Szakmai felügyeletet** a Vas Megyei Kormányhivatal Gyámügyi és Igazságügyi Főosztály biztosítja.

**Alaptevékenységeink:**

Gyermekvédelmi szakellátás, szolgáltatástípusonként:

- otthont nyújtó ellátás

- utógondozói ellátás

- utógondozás

**a) Az ellátásban részesülők száma, korcsoportonkénti és ellátási formánkénti megoszlása, tendenciák (hazagondozás, örökbeadás, engedély nélküli eltávozások, rendkívüli események)**

2015. év december 31-én az SOS Gyermekfalu Kőszeg Programjának **engedélyezett férőhelyek** száma összesen:

* a kőszegi gyermekfaluban: 84 fő
* a séi lakásotthonban: 12 fő
* a séi Ifjúsági ház működtetésében lévő külső férőhelyen: 9 fő

összes férőhelyek száma: 105 fő

2015. év december 31-én az SOS Gyermekfalu Kőszeg Programjának **betöltött férőhelyek** száma összesen:

* a kőszegi gyermekfaluban: 71 fő
* a séi lakásotthonban: 9 fő
* a séi Ifjúsági ház külső férőhelyein: 9 fő

összes betöltött férőhelyek száma: 89 fő

**Ellátotti létszám a kőszegi területen** (2015. december 31. állapot szerint):

* otthont nyújtó ellátásban részesült: 70 fő
* utógondozói ellátásban részesült: 1 fő a gyermekfaluban,
* utógondozói ellátásban részesült: 18 fő a séi Ifjúsági házban és külső férőhelyein

összesen: 89 fő

**Az otthont nyújtó ellátásban részesülők (70 fő) közül**

* normál ellátást: 42 fő,
* különleges ellátást: 28 fő vett igénybe.

**Az ellátásban részesülők korcsoport szerinti megoszlása**

* 0-3 éves: 0 fő
* 4-5 éves: 7 fő
* 6-13 éves: 38 fő
* 14-17 éves: 25 fő
* 18 év felett: 19 fő

összesen: 89 fő

**Gondozási napok igénybevétele**

2015. évben a **gyermekfaluban** összesen: **28 997** gondozási napot vettünk igénybe, melyből a normál gondozási napok száma: **16 524,** a különleges ellátási napok száma: **11 282**, és az utógondozói ellátási napok száma: **1 191** volt.

A séi **Ifjúsági házban** élők esetében összesen **6 866** gondozási napot jelentettünk be, ami **311** normál, **260** különleges, **5032** utógondozói ellátási, és **1 263** 80%-os utógondozói ellátási napok összegéből adódott. A lakásotthonként működő ifjúsági házban az elmúlt év elején még kiskorúak ellátása is történt, így jelentkezik a normál és különleges ellátási napok száma. A tanulmányaikat befejező, de létfenntartását önállóan biztosítani nem tudó három fiatal, a költségvetési törvényben meghatározott utógondozói ellátás normatívájának 80%-ára volt jogosult.

**Gyermeklétszám változások**

Az év folyamán a kőszegi **gyermekfaluba**, gyermekvédelmi gondoskodásba került 5 fő.

Bekerülésük legfontosabb indoka között a szülők életvezetési problémái, szenvedélybetegsége miatti elhanyagolás, illetve a szülők lakhatási problémái szerepeltek.

A séi **Ifjúsági házba** 3 fiatal került, ketten a kőszegi, egy fő pedig az orosházi gyermekfaluból.

**Nevelőszülői hálózatunkból** 18 ellátott távozott. Ebből 5 fő visszakerült vérszerinti családjába, esetükben sikeres hazagondozás történt. Gondozási helyváltoztatás miatt más, nem SOS fenntartású intézménybe került szintén 5 fő, közülük hárman speciális elhelyezést kaptak, ketten pedig a kapcsolattartás megkönnyítése miatt kerültek vérszerinti szüleikhez közelebbi gondozási helyre. Egy testvérpár örökbeadása folyamatban van, az őket ellátó nevelőszülő azonban munkaviszonyának megszűntetését kérte. Emiatt gyermekvédelmi gyámjuk kezdeményezésére, a Vas Megyei Területi Gyermekvédelmi Szakszolgálat foglalkoztatásában álló nevelőszülőnél helyezte el a hatóság a kicsiket.

A séi Ifjúsági házba két fő kérte áthelyezését, mert mindketten Szombathelyen tanulnak, így egyszerűbb az iskolába történő bejárás.

Az év folyamán négy nagykorú fiatal hagyta el a gyermekfalut, közülük ketten saját maguk kérték utógondozói ellátásuk megszűnését, kettőnek pedig a törvényileg megengedett legmagasabb kor elérése miatt a gyámhatóság szűntette meg az ellátását. A saját kérésre kilépett fiatalok közül egy hazament édesapjához, a másik élettársi kapcsolatot létesített, és párjával, annak szüleihez költözött. Tanulmányaikat nem fejezték be, egyik alkalmi munkából tartja el magát, másik nem dolgozik, jelenleg gyermeket vár.

A korhatár elérése miatt kilépett fiatalok közül mindketten dolgoznak, lakhatásuk megoldott.

**Ifjúsági házunkat** a tavalyi év során 4 fő hagyta el, háromnak közülük a törvényileg megengedett legmagasabb kor elérése miatt kellett kilépni, egy fiatal pedig nagykorúságának elérésekor nem kívánt élni az utógondozói ellátás lehetőségével, önálló életet szeretett volna kezdeni.

**Hazagondozás, örökbeadás**

Hazagondozás az elmúlt évben 5 esetben volt, örökbeadás nem történt, azonban az örökbeadási eljárás elindult három kisgyermek esetében.

**Engedély nélküli eltávozások**

A **gyermekfaluból** engedély nélkül két kiskorú távozott el öt alkalommal, akiket a bejelentés után a rendőri szervek megtaláltak és átadták a nevelőszülőnek.

A séi **Ifjúsági Házban** engedély nélkül nem távozott el senki.

**Pedagógiai munka**

A gyerekek tanulmányi átlaga tanév végén a következőképpen alakult. Általános iskola alsó tagozatára 19 gyermek járt, év végi átlaguk: 3,94, a felső tagozaton 33 diák tanult, ők 3,24 átlaggal zártak Középiskolai tanuló 27 fő, akik 3,00-re teljesítettek. A kőszegi terület összes iskolába járó diákját alapul véve a **2014/2015-ös tanév tanulmányi átlaga 3,34** lett, ami a tavalyi évhez viszonyítva 0,1 javulást mutat.

Rossz eredménye miatt 4 főt évismétlésre köteleztek, egy általános iskolás és három középiskolai tanuló. 16 tanuló 4,00 átlag felett teljesített.

A tanév végén 6 gyermek fejezte be az általános iskolát, szeptembertől ők szakiskolában folytatták a tanulást. Sikeres szakmunkás vizsgát heten tettek. Érettségi vizsgára egy fiatal készült, de sajnos matematika tantárgyból nem sikerült teljesítenie a minimum követelményeket, így pótérettségire kapott lehetőséget. Egy fiatal felvételt nyert a Budapesti Gazdasági Főiskola gazdasági informatikus képzésére, szeptembertől a felsőoktatásban tanul tovább, így vele együtt kettőre emelkedett a felsőfokú képzésben tanulók száma.

A tanév folyamán változatlanul működtek a különböző korrepetálások, fejlesztő foglalkozások: matematika, fizika, kémia, biológia német és angol nyelv, illetve heti három alkalommal fejlesztőpedagógus foglakozott a gyerekekkel. Az Őrségi Alapfokú Művészeti Iskolával fennálló megállapodásunk keretében tovább működött a kézműves oktatás. A szakkörön több gyermekünk elsősorban agyagozással, kerámia tárgyak készítésével foglalkozik. A másik népszerű program a rajzszakkör, ahol heti rendszerességgel foglalkoznak a rajz és a festészet különböző technikáival, s az elkészült művekkel pályázatokon vesznek részt a gyerekek. Egy, a szabadidő hasznos eltöltésével kapcsolatos rajzversenyre két gyermekünk adta be rajzát, mellyel I. és II. helyezést értek el. Az Országos Gyermekjogi Központ által meghirdetett, „Egymás iránti tisztelet” című pályázatot szintén egy nálunk nevelkedő kisfiú nyerte meg, és pénzjutalomban részesült.

A másik, sokak által kedvelt szabadidős elfoglaltság, a sport. Gyermekeink szívesen játszanak labdajátékokat, legnépszerűbb a labdarúgás, és a kosárlabda. Ezen kívül cselgáncs edzésre, valamint boksz edzésre járnak. A tavalyi évben kiemelkedő eredményeket ért el egy bokszoló fiú, aki szorgalmával, kitartásával több hazai versenyt nyert meg, korosztályában országos bajnok lett. Kijutott az oroszországi Anapában megrendezett serdülő Európa-bajnokságra, ahonnan a bronzérmet hozta el.

Több éves kihagyás után ismét örülhetünk zeneiskolás diákoknak is. Két kislány szeptembertől kezdett hangszeren tanulni, zongora illetve furulya szakon.

A séi **Ifjúsági Házban** élő fiatalok részére a családi életre nevelés segítése érdekében egy öt alkalomból álló foglalkozás sorozat zajlott, melyet a szombathelyi Új nemzedék Központ munkatársai tartottak nagy sikerrel.

A budapesti Marriott Szállodalánc szervezésében féléves szakmai gyakorlaton négy fiatal kapott lehetőséget, hogy a vendéglátás különböző területein kipróbálják tudásukat, valamint, hogy további tapasztalatokat szerezzenek. Minőségi munkájuk elismeréseként, a szálloda valamenyiüknek állandó munkalehetőséget adott. Ketten éltek ezzel e lehetőséggel. A másik két fiatal közül egyik Kőszegre visszajött, itt kapott munkalehetőséget és az SOS segítségével lakást vásárolt. A másik a továbbtanulást választotta.

**Kapcsolattartás, együttműködés**

Intézményünket elsősorban a területi igazgató, aki egyben a a nevelőszülői hálózat vezetője, valamint a lakásotthon vezetője képviseli, szükség esetén a pénzügyi és működtetési vezető a kompetenciájához tartozó feladatok esetén, illetve delegálás alapján, a területet illetően is. A gyermekek érdekében a különböző együttműködő intézmények esetén a nevelőszülői tanácsadók, illetve a nevelőszülők járnak el, a gyermekvédelmi gyámok pedig a hatóságok előtti képviseletet illetve szükség szerint bekapcsolódnak ebbe a munkába. Velük továbbra is nagyon jó munkakapcsolatot tartunk fenn. Az óvodai, iskolai kapcsolattartás elsősorban a nevelőszülők feladata. A kapcsolattartás, és az együttműködés a vér szerinti szülőkkel prioritást élvez. Munkánk nagyon fontos eleme ez, melyet a nevelőszülők, és a pedagógus munkatársakon túl mindenki kiemelten kezel. Egy EMMI pályázat segítségével, erre külön programot is szerveztünk, melyen a vér szerinti szülők kompetenciáinak erősítését az egymás közötti kapcsolat javítását tűztük ki célul. A négy alakomból álló összejöveteleket úgy szerveztük, hogy az érkező szülők az előadásokat, tréningeket követően egy kötetlen program keretében a saját gyermekeikkel együtt legyenek.

**Rendkívüli esemény**

Rendkívüli esemény nem történt.

**Szabadidős programok, rendezvények**

* Tanulmányi félév értékelése, jó tanulók jutalmazása.
* Vas megyei Ipakamara szervezésében a továbbtanulók részére üzemlátogatások
* Farsangi jelmezbál.
* Családmegerősítő program indítása.
* Húsvéti készülődés, locsolkodás.
* Gyermekvédelmi roadshow Zalaegerszegen.
* Szakmai nap – tapasztalatok a gyermekvédelmi gyámok működéséről.
* Ballagások az óvodából, az általános és a középiskolákból.
* Gyermeknap. Családmegerősítő program zárása.
* Pedagógusok köszöntése.
* K&H sportnap Budapesten.
* Nemzeti Média- és Hírközlési Hatóság információs nap az internethasználatról.
* Tanulmányi év értékelése, jó tanulók jutalmazása.
* Látogatás Borken városába.
* Nyári táborok: Kőszegen (óvodások), Caldonazzoban (általános iskolások), Balatonon (középiskolások).
* Nyaralás Gyulakeszin 3 család részére.
* Balatonfüredi vitorlázás.
* „Kék fény nap” – látogatás a rendőrségnél és a mentőszolgálatnál.
* A Budapesti Amerikai Iskola négy napos látogatása, közös programokkal.
* SOS kispályás labdarúgó torna a város általános iskolai csapatainak részvételével.
* Lesaffre sütőipari termékekkel foglalkozó cég bemutatóval összekötött élménynapja.
* Gyerek workshop a Mazda szervezésében.
* „Éltető mesék” - mesemondó verseny a város alsó és felső tagozatos diákjai számára.
* Élménynap a Magyar Villamos Művek szervezésében a Millennáris Parkban.
* Lions kupa, kispályás futballtorna Kecskeméten, II. helyezés
* Mikulás ünnepség az Autoliv Kft. régi támogatónk meghívására.
* A Noir Színház adományozásában a Hókirálynőcímű mesejáték a Duna Palotában
* Havasi Balázs koncertje a Papp László Sportarénában
* Karácsonyi műsor a gyermekfaluban, évértékelés a faluközösség részére.

**b) Változások az ellátás feltételeiben – személyi, tárgyi, elhelyezési**

**Humánerőforrás**

**Nevelőszülői hálózatunkban** 2015-ben a nevelőszülők körében változások történtek. Áprilisban nyugdíjazás miatt egy, novemberben pedig saját kérésre történt egy nevelőszülő munkaviszonyának megszüntetése. A nevelőcsaládokban lévő gyermekek ellátását gyermekfalun belül, illetve három esetben SOS-en kívüli gondozási helyen sikerült megoldani. Az év végén így már két családi ház üresen állt, új családok indítására jelenleg is nevelőszülőt keresünk.

Március hónaptól a nevelőszülői tanácsadó státuszt betöltöttük, októberben pedig új pszichológus munkába állásának örültek a gyermekek és a nevelőszülők egyaránt. Mára már a technikai dolgozók köre is teljes. (kertész, karbantartó, sofőr)

A séi **Ifjúsági Házban** egy gyermekfelügyelő szülési szabadságra ment, egy félállású gyermekfelügyelő viszont megkezdte munkáját.

Megbízási szerződéssel foglalkoztattunk 6 fő korrepetáló pedagógust, valamint 1 fő szakkörvezetőt. Nyári táborainkban saját munkatársakon túl, szintén megbízással pedagógusok segítették munkánkat, valamint 10 fő önkéntes fiatal az „ovis tábor” lebonyolításában tevékenyen részt vett.

Az alkalmazottak képzése, továbbképzése a továbbképzési terv alapján folyamatos, az ehhez szükséges pénzösszeget a fenntartó biztosítja. A nevelőszülők és munkatársak részére folyamatosan lehetőség van szupervízión való részvételre.

**Beruházások, felújítások**

* Gyermekfaluban két családi házban gázkazán csere és felújítás
* Busz és személyautó eladás és helyette vétel
* Fűnyíró traktor és háztartási gépek vásárlása
* Sé I. külső férőhely bútor csere

**c) A felügyeleti szervek által végzett gyermekvédelmi szakmai ellenőrzések tapasztalatainak bemutatása**

A tavalyi év során a **Vas Megyei Kormányhivatal Gyámügyi és Igazságügyi Főosztály** két ízben tartott ellenőrzést nevelőszülői hálózatunkban Kőszegen és Sében egy-egy alkalommal.

2015. március 12-én a **lakásotthonban** tett látogatás alkalmával az ellenőrzést végző véleménye szerint tárgyi feltételek megfelelnek a törvényi előírásoknak, az elhelyezési körülmények jók, a fiatalok tanulásához, pihenéséhez biztosítottak a feltételek. A szakmai munka színvonalas, az intézményvezető és a szakalkalmazottak felkészültek, feladatukat lelkiismeretesen, a fiatalok érdekeinek szem előtt tartásával látják el. A nagykorú utógondozói ellátottakat szükség szerint segítik az önálló életvezetés kialakításában, a beilleszkedésben, ügyintézésben. A nevelési elvek, módszerek kialakítása rugalmas, minden eszközzel próbálják eredményessé tenni a fiatalok felnőtté válását, meghagyva önállóságukat.

2015. október 1-én a Gyermekfaluban tett látogatás során **nevelőszülői hálózatunk** működését, személyi, tárgyi feltételeit tekintették át.

Az ellenőrzésről készült jegyzőkönyvben foglaltak szerint: az intézmény működtetése jogszerű, személyi és tárgyi feltételei biztosítottak. Szakmai munkánk színvonalas, mely a nevelőszülők kiválasztásának, a jól előkészített kihelyezéseknek, és a felkészült, tapasztalt, elkötelezett munkatársaknak köszönhető, akik nagy felelősségérzettel, empátiával, de szükség esetén kellő határozottsággal képviselik a gondjukra bízott gyermekek érdekeit.

Intézményünket a nyitottság, a rugalmasság jellemzi, melynek eredménye a folyamatos változás, az új igényekhez, elvárásokhoz való alkalmazkodás. A gyermekfalu vezetője és munkatársai jó kapcsolatot építettek ki a társintézményekkel, hatósági jogkört gyakorlókkal, különböző civil szervezetekkel.

2015 június 25-én mindkét telephelyen a **Magyar Államkincstár** Vas Megyei igazgatósága tartott helyszíni szemlét, az igénybevett támogatások megalapozottságának és az elszámolás szabályszerűségének a költségvetési törvényben megfogalmazott feltételek teljesülésére vonatkozóan.

Az ellenőrzésről kiállított jegyzőkönyvek szerint mind a nevelőszülői hálózat, mind az Ifjúsági Ház a törvényi előírásoknak megfelelően, jogszerűen igényli és számolja el a támogatások összegét. Szabálytalanságot nem találtak.

2015. március 26-án a Szombathelyi Járási Hivatal **Járási Népegészségügyi Intézete** tartott helyszíni szemlét az Ifjúsági Házban, ennek során az épületet közegészségügyi szempontból alkalmasnak találta a működésre.

**d) Jövőre vonatkozó célok, javaslatok, elképzelések - szükségleteknek megfelelő férőhelybővítések**

**Fontosabb tervek 2016-ra**

* Az SOS Gyermekfalu Program
* IH utógondozó otthonná átalakítása, és Szombathelyre költöztetése
* Az integrált gyermekfalu kialakításának előkészítése
* Nevelőszülői hálózat külső férőhelyekkel történő bővítése
* FS program elindítása EFOP-1.2.1-15
* SOS központi adatbázis (PAB) adatok feltöltése, folyamatos kezelése

**Fontosabb események 2016-ra**

* Farsangi mulatságok
* Gmeiner futóverseny
* Gyermeknap
* Tanév értékelése
* Nyárbúcsúztató vidámságok
* SOS Labdarugó Kupa
* Mesemondó verseny
* Karácsonyi ünnepség

**Ezúton is köszönetünket fejezzük ki Szombathely Város Önkormányzatának, a Képviselő Testületnek, a 2015. évben nyújtott támogatásáért.**

Kőszeg 2016. március 29.

Szilágyi Imre

mb. területi igazgató